
MVDr. Dušan Fabian, DrSc., patrí medzi popredných predstaviteľov slovenskej reprodukčnej fyziológie. Svoje výskumné aktivity rozvíja od roku 2000 na Ústave fyziológie hospodárskych zvierat SAV v Košiciach, kde po absolvovaní doktorandského štúdia pod vedením prof. Koppela začal systematicky skúmať mechanizmy bunkovej smrti v raných štádiách embryonálneho vývinu cicavcov. Už počas doktorandského štúdia absolvoval ročný pobyt na univerzite v Kodani, kde sa podieľal na výskume apoptózy u preimplantačných embryí hospodárskych zvierat. Tento výskum sa stal základom jeho ďalšej vedeckej práce, keď svoje výskumné zameranie rozšíril o štúdium vplyvu nepriaznivých faktorov prostredia – ako sú zdravotný stav matky, obezita či intoxikácia pesticídmi – na kvalitu vajíčok, vývin preimplantačného embrya a postnatálny vývin potomstva. Výsledky týchto prác predstavujú dôležitý príspevok k poznaniu vplyvu vonkajších a metabolických faktorov na reprodukčné zdravie samíc a kvalitu embryí. Dr. Fabian získal rad prioritných poznatkov o fyziologických aspektoch apoptózy počas preimplantačného vývinu embrya a preukázal, že miera apoptózy môže slúžiť ako spoľahlivý marker kvality preimplantačných embryí. V jeho novších prácach sa pozornosť sústreďuje na mechanizmy eliminácie apoptotických buniek v embryu v procese označovanom ako eferocytóza a na možnosti využitia polynasýtených mastných kyselín pri zlepšovaní reprodukčných parametrov samíc.
Výsledky jeho výskumu sú publikované prevažne v zahraničných vedeckých časopisoch s vysokým ohlasom; dosiaľ je autorom alebo spoluautorom 60 publikácií evidovaných v databáze Web of Science, ktoré boli citované viac ako 900-krát, pričom jeho h-index dosahuje hodnotu 18. O kvalite jeho vedeckej práce svedčí aj skutočnosť, že kolektív, ktorého bol členom, bol v roku 2011 agentúrou ARRA zaradený medzi špičkové tímy Slovenskej akadémie vied. Za svoju vedeckú činnosť získal viacero ocenení, vrátane Ceny SAV za výskum interakcie medzi matkou a skorým embryom a Cenu spoločnosti Pfizer za najlepšiu posterovú prezentáciu na medzinárodnej konferencii COST GEMINI.
Dr. Fabian úspešne riešil viaceré projekty VEGA a APVV, ako aj medzinárodné projekty COST a SMIAG. Je aj aktívnym členom odbornej komunity, pôsobil v komisii VEGA kde zastával aj funkciu predsedu a aktuálne je členom Rady APVV. Jeho odborný kredit a organizačné schopnosti potvrdzuje aj pôsobenie vo vedení Ústavu fyziológie hospodárskych zvierat, kde bol v rokoch 2016 – 2023 zástupcom riaditeľa, a od roku 2023 je riaditeľom Centra biovied SAV, v. v. i.
Popri výskumnej práci sa Dr. Fabian venuje pedagogickej činnosti na Univerzite veterinárneho lekárstva a farmácie v Košiciach. Viedol a spolupodieľal sa na výchove šiestich úspešných doktorandov, je členom viacerých odborových komisií pre doktorandské štúdium na UVLF, PF UPJŠ a SPU v Nitre a dlhoročne sa podieľa na organizácii vedeckého života, vrátane tradičného Seminára doktorandov venovaného pamiatke akademika Boďu, ktorého je zakladateľom a hlavným organizátorom.
MVDr. Dušan Fabian, DrSc. svojou vytrvalou prácou, vedeckou presnosťou a schopnosťou prepájať základný výskum s praktickými aspektmi reprodukčnej biológie významne prispel k rozvoju biologických vied na Slovensku. Svojimi výsledkami, pedagogickou angažovanosťou i osobným nasadením si získal rešpekt kolegov doma i v zahraničí.
MVDr. Dušan Fabian, DrSc. si prevzal Čestnú plaketu Slovenskej akadémie vied Dionýza Blaškoviča za zásluhy v biologických vedách.
